สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 21 พ.ค.58
21 พ.ค. 2558

– เงินเยนอยู่ที่ระดับ 121.02/03 เยน/ดอลลาร์ จากตอนเช้าที่อยู่ที่ระดับ 121.15 เยน/ดอลลาร์
– ส่วนเงินยูโรอยู่ที่ระดับ 1.1156/58 ดอลลาร์/ยูโร จากตอนเช้าที่อยู่ที่ระดับ 1.1117 ดอลลาร์/ยูโร
– ดัชนี SET ปิดวันนี้ที่ระดับ 1,526.25 จุด เพิ่มขึ้น 6.14 จุด หรือ 0.40% มูลค่าการซื้อขาย 40,151.77 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 959.29 ล้านบาท (SET+MAI)
 
– นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย(ธปท.) แถลงภาวะตลาดการเงินไทยตั้งแต่ต้นปี 58 โดยระบุว่า หากนับจากต้นปี ปัจจุบัน(อัตราปิด ณ วันที่ 20 พ.ค.) เงินบาทอ่อนค่าลงประมาณ 2% และการเปลี่ยนแปลงค่าเงินที่ขึ้นลงค่อนข้างเร็วส่งผลให้ความผันผวนปรับเพิ่มขึ้นจากช่วงก่อนหน้าที่ประมาณ 3-4% มาอยู่ที่ประมาณ 6-7%
อย่างไรก็ตาม ความผันผวนโดยเฉลี่ยยังต่ำกว่าค่าเงินสกุลอื่นๆ ในภูมิภาค แต่ในระยะต่อไปค่าเงินยังมีแนวโน้มที่จะผันผวนจากปัจจัยทั้งภายในและภายนอกประเทศ โดยตลาดยังคงจับตาการดำเนินนโยบายเศรษฐกิจที่แกตต่างกันของกลุ่มประเทศเศรษฐกิจหลัก ไม่ว่าจะเป็นมาตรการกระตุ้นเศรษฐกิจของยุโรปและญี่ปุ่น รวมทั้งจังหวะเวลาของการปรับขึ้นอัตราดอกเบี้ยของสหรัฐ ขณะเดียวกันตลาดยังคงกังวลต่อการชะลอตัวของเศรษฐกิจจีน เนื่องจากส่งผลต่อการส่งออกของภูมิภาคเอเชียที่เริ่มเห็นสัญญาณการหดตัวตั้งแต่ต้นปีที่ผ่านมา
– รายงานข่าวจากสำนักนโยบายระบบการเงินและสถาบันการเงิน สำนักงานเศรษฐกิจการคลัง(สศค.) ระบุว่า ผลการรับสมัครบุคคลเพื่อเข้ารับการพิจารณาคัดเลือกบุคคลที่สมควรได้รับการเสนอชื่อเป็นผู้ว่าการ ธนาคารแห่งประเทศไทย (ธปท.) ตั้งแต่วันที่ 6 ถึงวันที่ 20 พฤษภาคม 2558 สรุปว่ามีบุคคลที่สนใจยื่นใบสมัครจำนวนทั้งสิ้น 5 คน โดยคาดว่าจะได้ผู้ว่าฯ ธปท.คนใหม่ภายในวันที่ 2 ก.ค.
– พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) ได้ชี้แจงต่อสภานิติบัญญัติแห่งชาติ (สนช.) ถึงการจัดทำร่าง พ.ร.บ.งบประมาณรายจ่ายประจำปี 2559 วงเงิน 2.72 ล้านล้านบาท ระบุยึดแนวทางการใช้จ่ายให้ครอบคลุมทุกแหล่งเงิน เพิ่มประสิทธิภาพการใช้จ่ายงบประมาณ และจัดทำงบในลักษณะบูรณาการ ตาม 8 ยุทธศาสตร์หลัก เพื่อประเทศมั่งคง ประชาชนมั่งคั่ง ยั่งยืน
– ธนาคารกลางญี่ปุ่น (BOJ) ได้เริ่มการประชุมนโยบายการเงินเป็นเวลา 2 วันในวันนี้ โดยมีแนวโน้มว่าหนึ่งในประเด็นสำคัญของที่ประชุมจะเป็นการหารือว่า BOJ จะปรับเพิ่มการประเมินเศรษฐกิจภายในประเทศหรือไม่ หลังจากมีการฟื้นตัวทางเศรษฐกิจ
– ธนาคารกลางยุโรป (ECB) เปิดเผยในวันนี้ว่า ยอดเกินดุลบัญชีเดินสะพัดของยูโรโซนในเดือนมี.ค.ลดลงสู่ระดับ 1.86 หมื่นล้านยูโร (2.068 หมื่นล้านดอลลาร์สหรัฐ) จากระดับ 2.73 หมื่นล้านยูโรในเดือนก.พ.
– ผลสำรวจมาร์กิต อิโคโนมิคส์ เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซนในเดือนพ.ค.ปรับลงแตะ 53.4 ซึ่งต่ำสุดในรอบ 3 เดือน จาก 53.9 ในเดือนเม.ย. สำหรับดัชนี PMI ภาคการผลิตเบื้องต้นในเดือนพ.ค.เพิ่มขึ้นแตะ 52.3 ซึ่งสูงสุดในรอบ 13 เดือน จากระดับ 52.0 ในเดือนก่อนหน้า ขณะที่ดัชนี PMI ภาคบริการเบื้องต้นเดือนพ.ค.ปรับตัวลงมาอยู่ที่ 53.3 ซึ่งต่ำสุดในรอบ 4 เดือน เมื่อเทียบกับระดับ 54.1 ในเดือนเม.ย.
– ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของเยอรมนีในเดือนพ.ค.ลดลงแตะ 52.8 ซึ่งต่ำสุดในรอบ 5 เดือน จาก 54.1 ในเดือนเม.ย. สำหรับดัชนี PMI ภาคการผลิตเบื้องต้นในเดือนพ.ค.ลดลงที่ 51.4 ซึ่งต่ำสุดในรอบ 3 เดือน จากระดับ 52.1 ในเดือนก่อนหน้า ขณะที่ดัชนี PMI ภาคบริการเบื้องต้นเดือนพ.ค.ปรับตัวลงมาอยู่ที่ 52.9 ซึ่งต่ำสุดในรอบ 5 เดือน เมื่อเทียบกับระดับ 54.0 ในเดือนเม.ย.
– ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของฝรั่งเศสในเดือนพ.ค.เพิ่มขึ้นแตะ 51.0 ซึ่งสูงสุดในรอบ 2 เดือน จาก 50.6 ในเดือนเม.ย. สำหรับดัชนี PMI ภาคการผลิตเบื้องต้นในเดือนพ.ค.ดีดตัวขึ้นแตะ 49.3 ซึ่งสูงสุดในรอบ 12 เดือน จากระดับ 48.0 ในเดือนก่อนหน้า ขณะที่ดัชนี PMI ภาคบริการเบื้องต้นเดือนพ.ค.ปรับตัวขึ้นมาอยู่ที่ 51.6 ซึ่งสูงสุดในรอบ 2 เดือน เมื่อเทียบกับระดับ 51.4 ในเดือนเม.ย.
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงปรับตัวขึ้น 32 ดอลลาร์ฮ่องกง ปิดที่ระดับ 11,200 ดอลลาร์ฮ่องกง/ตำลึง เทียบเท่ากับ 1,213.1 ดอลลาร์สหรัฐ/ทรอยออนซ์ เพิ่มขึ้น 3.47 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/ 7.75 ดอลลาร์ฮ่องกง
 
ที่มา: สำนักข่าวอินโฟเควสท์